Raad van Kerke wil dagga die stryd aansê ná hofuitspraakBiskop Malusi Mpumlwana, sekretaris-generaal van die Suid-Afrikaanse Raad van Kerke. Foto: SACC Die Suid-Afrikaanse Raad van Kerke (SARK) sê ondanks die konstitusionele hof se onlangse besluit om die private gebruik van dagga te wettig, beskou dié raad dagga steeds as “ŉ maatskaplike euwel” en sal hy alles in sy vermoë doen om ŉ stokkie hiervoor te steek. Verteenwoordigers van die SARK se 36 lede, waaronder die NG Kerk, het verlede week oor die hofuitspraak beraadslaag. “Dis totaal onaanvaarbaar vir die Liggaam van Christus,” is die gevolgtrekking waartoe hulle gekom het. Die raad raadpleeg nou sy regsverteenwoordigers oor gepaste maniere om die saak weer voor die konstitusionele hof te bring, “want die hof moet ontvanklik wees om sommige van die teenstrydighede in sy uitspraak te heroorweeg”. Die SARK sê hy wil sy eie “wetenskaplike navorsing” laat doen om te bepaal of dagga regtig nuttige medisinale eienskappe het soos tydens die hofverrigtinge aangevoer is. “As dit wel die geval is, glo ons daar is ŉ moontlike teenstrydigheid tussen die vergunning vir private gebruik en die oorwegings van die kommersialisering van cannabis vir medisinale gebruik, wat nie in die hof se uitspraak met mekaar in verband gebring word nie.” Die raad sê al die maatskaplike euwels en pastorale gevolge wat die hof se beslissing inhou vir gesinne, veral mindergegoede mense, soos bejaardes wat saam met problematiese kleinkinders woon, bedroef hulle. “Dagga, tesame met drank en ander dwelmkonkoksies, is ŉ vername bron van die maatskaplike euwels in ons samelewing,” sê die raad in ŉ verklaring na aanleiding van sy vergadering. “As dit onbeheersd toegelaat word, sal ons samelewing moreel selfs verder verval.” Die raad sê sy regslui sal in die volgende twee weke beskikbare wetenskaplike navorsing bymekaarmaak, wat voorgelê sal word aan die volgende raadgewende vergadering van die SARK op Donderdag 8 November in die Rhema-Bybelkerk in Randburg, Gauteng.